
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Lučenec VK-3Csp/122/2022 6222202182 19. 06. 2024 JUDr. Tomáš Minárik ECLI:SK:OSLC:2024:6222202182.3
ROZSUDOK V MENE SLOVENSKEJ REPUBLIKY Okresný súd Lučenec sudcom JUDr. Tomášom Minárikom v spore žalobcu: Slovenský plynárenský priemysel, a.s., IČO: 35 815 256, so sídlom Mlynské nivy 44/a, Bratislava, zastúpeného: Nosko & Partners s. r. o., advokátska kancelária so sídlom Zámocká 14, Bratislava, proti žalovanému: T. H., Z.. XX. XX. XXXX, trvale bytom D.. F. XXX/X, XXX XX V. A., o zaplatenie 176,37 € s prísl., takto rozhodol: I. Žalovaný je p o v i n n ý zaplatiť žalobcovi sumu 176,37 € spolu s úrokom z omeškania vo výške 5,00 % ročne - zo sumy 52,54 € od 1. 3. 2021 do zaplatenia, - zo sumy 35,60 € od 15. 10. 2021 do zaplatenia, - zo sumy 78,23 € od 19. 11. 2021 do zaplatenia, - zo sumy 10,00 € od 31. 12. 2021 do zaplatenia, a to v lehote do 3 dní od právoplatnosti rozsudku. II. Žalobca m á voči žalovanému nárok na náhradu trov konania v rozsahu 100 %. odôvodnenie: 1. Podanou žalobou sa žalobca domáhal, aby súd zaviazal žalovaného k úhrade pohľadávky pozostávajúcej z istiny vo výške 176,37 € spolu s úrokom z omeškania vo výške 5,00 % ročne zo sumy 52,54 € od 1. 3. 2021 do zaplatenia, zo sumy 35,60 € od 15. 10. 2021 do zaplatenia, zo sumy 78,23 € od 19. 11. 2021 do zaplatenia a zo sumy 10,00 € od 31. 12. 2021 do zaplatenia, ako aj náhrady trov konania. V žalobe uviedol, že žalobca ako dodávateľ a žalovaný ako odberateľ uzatvorili zmluvu o združenej dodávke elektriny, predmetom ktorej bol záväzok žalobcu dodať žalovanému združenú dodávku elektriny do odberného miesta žalovaného a záväzok žalovaného odoberať od žalobcu elektrinu, zaplatiť cenu za dodávku elektriny a cenu za zabezpečenie distribúcie elektriny do odberného miesta žalovaného a za služby a výkony súvisiace s touto dodávkou a distribúciou elektriny. Dňa 25.01.2021 žalobca vystavil žalovanému vyúčtovaciu faktúru za dodávku elektriny: XXXXXXXXXX, znejúcu na sumu 52,54 EUR, splatnú dňa 28.02.2021. Dňa 30.09.2021 žalobca vystavil žalovanému faktúru č. 4900018477, znejúcu na sumu 35,60 EUR, splatnú dňa 14.10.2021. Dňa 03.11.2021 žalobca vystavil žalovanému vyúčtovaciu faktúru za dodávku elektriny: XXXXXXXXXX, znejúcu na sumu 78,23 EUR, splatnú dňa 18.11.2021 a dňa 16.12.2021 žalobca vystavil žalovanému faktúru č. XXXXXXXXXX, znejúcu na sumu 10,- EUR, splatnú 30.12.2021. Žalovaný si svoj záväzok voči žalobcovi nesplnil. 2. Ku dňu vyhlásenia rozsudku sa žalovaný k žalobe žiadnym spôsobom nevyjadril. 3. Z dôvodu, že v tomto prípade ide o spotrebiteľský spor, v rámci ktorého sa rieši otázka jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 1 000 eur, súd vo veci rozhodol bez nariadenia pojednávania podľa § 297 písm. b) zákona
č. 160/2015 Z. z. Civilného sporového poriadku (ďalej aj „CSP“) a rozsudok verejne vyhlásil za splnenia podmienok podľa § 219 ods. 3 CSP. 4. Súd sa oboznámil s listinnými dôkazmi tvoriacimi obsah súdneho spisu a zistil nasledovný skutkový stav. 5. Dňa 25.7.2019 žalobca ako dodávateľ uzatvoril so žalovaným ako odberateľom zmluvu o združenej dodávke elektriny, kategória Domácnosti pre odberné miesto č. XXZSSXXXXXXXXXXT (ďalej aj „Zmluva“), ktorej predmetom bol záväzok dodávateľa dodávať odberateľovi elektrinu do odberného miesta a záväzok odberateľa uhradiť dodávateľovi cenu za dodávku elektriny a ceny za služby a výkony súvisiace s touto dodávkou elektriny, a to za podmienok stanovených zmluvou a Obchodnými podmienkami poskytovania univerzálnej služby pri dodávke elektriny pre odberateľov elektriny kategórie domácnosť dodávateľa schválené rozhodnutím Úradu pre reguláciu sieťových odvetví. Podľa bodu 3.2 a 3.3 Zmluvy cena za dodávku elektriny, jej štruktúra a podmienky uplatňovania cien pre Odberateľov sú uvedené v platných Cenníkoch Dodávateľa, zverejnených na webovom sídle Dodávateľa. Ceny služieb a výkonov súvisiacich s dodávkou elektriny sú uvedené v Cenníku externých služieb a výkonov zverejnenom na webovom sídle Dodávateľa www.spp.sk. 6. Vyúčtovacou faktúrou splatnou dňa 18.11.2021 bol žalovanému za dodávku a distribúciu elektriny v období od 19.1.2021 do 27.10.2021 vyúčtovaný nedoplatok vo výške 78,23 €. 7. Vyúčtovacou faktúrou splatnou dňa 28.02.2021 bol žalovanému za dodávku a distribúciu elektriny v období od 18.1.2020 do 18.1.2021 vyúčtovaný nedoplatok vo výške 52,54 €. 8. Z listiny označenej ako „Odpojenie odbern. miesta - pre neplatenie“ na č.l. 8 spisu je zrejmé, že dňa 28.09.2021 došlo k prerušeniu dodávky elektrickej energie na odbernom mieste č. 5076364 žalovaného. 9. Faktúrou splatnou dňa 14.10.2021 fakturoval žalobca žalovanému za prerušenie dodávky elektrickej energie sumu 35,60 € z dôvodu porušenia Zmluvy žalovaným. 10. Keďže žalovaný vyššie citované faktúry neuhradil, žalobca listom označeným ako „Upomienka dôrazná výzva na zaplatenie pohľadávky“ zo dňa 16.12.2021 oznámil žalovanému, že podľa účtovnej evidencie eviduje voči nemu pohľadávky po lehote splatnosti s tým, že ak ich neuhradí do 14 dní od vystavenia upomienky, postúpi pohľadávku na vymáhanie. Zároveň faktúrou splatnou dňa 30.12.2021 na sumu 10 € žalobca vyúčtoval žalovanému náhradu nákladov za vystavenie a zaslanie upomienky. Upomienka bola žalovanému odoslaná dňa 17.12.2021. 11. Podľa ust. § 26 ods. 9 zákona č. 251/2012 Z.z. o energetike a o zmene a doplnení niektorých zákonov (ďalej aj „Zákon o energetike“) zmluvou o združenej dodávke elektriny sa zaväzuje dodávateľ elektriny dodávať odberateľovi elektrinu vymedzenú množstvom a časovým priebehom výkonu, zabezpečiť distribúciu elektriny do odberného miesta odberateľa vrátane súvisiacich služieb a prevziať za odberateľa zodpovednosť za odchýlku a odberateľ elektriny sa zaväzuje zaplatiť dodávateľovi elektriny cenu za dodanú elektrinu a za distribúciu elektriny a súvisiace služby. Cena za dodanú elektrinu môže byť dohodnutá aj spôsobom určenia alebo výpočtu ceny. Súčasťou zmluvy o združenej dodávke elektriny môže byť aj dojednanie o poskytnutí flexibility. 12. Podľa § 517 ods. 1 prvej vety zákona č. 40/1964 Zb. Občianskeho zákonníka (ďalej len „OZ“) dlžník, ktorý svoj dlh riadne a včas nesplní, je v omeškaní. 13. Podľa § 517 ods. 2 OZ ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 14. Podľa § 3 nariadenia vlády č. 87/1995 Z. z. výška úrokov z omeškania je o 5 percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu.
15. Z vykonaného dokazovania považoval súd za preukázané, že žalobca a žalovaný uzatvorili zmluvu o združenej dodávke elektriny, kategória Domácnosti, predmetom ktorej bol záväzok žalobcu (dodávateľa) dodávať žalovanému ako odberateľovi elektrinu, poskytovať distribúciu elektriny do odberného miesta a služby súvisiace s dodávkou elektriny. Žalovaný sa zaviazal za dodávku elektriny platiť cenu podľa Zmluvy a cenníkov. Súčasne sa zaviazal uhradiť žalobcovi aj ďalšie platby resp. poplatky súvisiace s predmetom zmluvy. Žalobca dodávku elektriny, distribúciu elektriny a služby súvisiace s dodávkou elektriny žalovanému fakturoval faktúrami v celkovej výške 130,77 € (52,54 € + 78,23 €). Z dôvodu neplnenia si finančných záväzkov odberateľa (žalovaného) dodávateľ (žalobca) pristúpil k prerušeniu dodávky elektriny žalovanému, ktoré prerušenie fakturoval žalovanému vo výške 35,60 €. Vzhľadom na nezaplatenie faktúr žalobca zaslal žalovanému upomienku, za ktorú si vyúčtoval v zmysle cenníka sumu 10,00 €. Žalovaný v priebehu konania nespochybnil existenciu záväzkovo-právneho vzťahu medzi ním a žalobcom, tiež nenamietal výšku dlžnej sumy vyfakturovanú v žalobcom predložených faktúrach (napr. z dôvodov, že nie je vyfakturovaná správne, že ju čo i len čiastočne uhradil a podobne) a neuviedol ani iné tvrdenia, ktoré by existenciu jeho platobných povinností voči žalobcovi spochybnilo. Nárok na zaplatenie sumy 176,37 € tak súd považoval za dôvodný v celom rozsahu a vyhovel mu. Súd žalovaného zaviazal tiež k úhrade príslušenstva, ktoré tvorí úrok z omeškania vyčíslený žalobcom v zákonom stanovenej výške (§ 517 ods. 2 Občianskeho zákonníka v nadväznosti na § 3 nariadenia vlády č. 87/1995 Z. z.), a to počnúc dňom nasledujúcim po uplynutí lehoty splatnosti jednotlivých dlžných súm podľa faktúr vystavených právnym predchodcom žalobcu. 16. O trovách konania súd rozhodol podľa § 255 ods. 1 CSP a žalobcovi ako procesne úspešnej strane konania priznal voči v konaní neúspešnému žalovanému nárok na náhradu trov konania v plnom rozsahu. O výške trov konania rozhodne súd po právoplatnosti tohto rozhodnutia samostatným uznesením. Poučenie: Proti tomuto rozsudku je prípustné odvolanie v lehote 15 dní odo dňa doručenia cestou Okresného súdu Lučenec, pracovisko Veľký Krtíš na Krajský súd Banská Bystrica, a to písomne dvoch vyhotoveniach. V odvolaní sa má popri všeobecných náležitostiach podania uviesť proti ktorému rozhodnutiu smeruje v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Oprávnený môže podať návrh na vykonanie exekúcie podľa zákona č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, ak povinný dobrovoľne nesplní, čo mu ukladá vykonateľné rozhodnutie.

Zdroj: KAUZIS.SK – https://www.kauzis.sk/judikatura/r/ECLI:SK:OSLC:2024:6222202182.3 (dáta aktuálne k 15. 11. 2026). Záväzné je znenie zverejnené súdom.




